शेखपुर: बिहार के शेखपुरा जिले के सिरारी रेलवे स्टेशन के पास मालगाड़ी की चपेट में आने से 6 लोगों की मौत हो गई है और दो लोग घायल हो गए हैं. बताया जा रहा है कि ये लोग लखीसराय से देर शाम पैसेंजर ट्रेन से सिरारी पहुंचे और पटरी पर चलकर गांव की ओर जा रहे थे. तभी पीछे से एक मालगाड़ी आई और इन लोगों को रौंदते हुए निकल गई. जहां ये हादसा हुआ वहां की पटरी एक पुल पर बनी थी, जिससे इन लोगों को भागने का मौक़ा नहीं मिला. हालांकि इनमें से कुछ लोगों ने पुल से कूद कर अपनी जान बचाई, लेकिन 8 लोग इसकी चपेट में आ गए. छह की मौत हो गई और दो घायल हो गए. मृतकों में तीन महिलाएं भी हैं. हादसे के बाद प्रशासन ने मृतकों के परिजनों को 4-4 लाख रुपये और घायलों को 9300 रुपये देने की घोषणा की है.